35 huse blev evakueret i Nordsjælland på grund af fare for eksplosion i en garage fredag eftermiddag.

En garage på Skindersøvej i Ålsgårde i Nordsjælland var i risiko for at eksplodere, da den fredag eftermiddag stod i flammer.

En såkaldt acetylenflaske, der indeholder en gas, som bruges ved svejsning, blev opvarmet, oplyste Nordsjællands Politi i en beredskabsmeddelse.

Politiet afspærrede et parcelhusområde og evakuerede cirka 35 huse, mens de bad personer om at holde god afstand.

- Branden er slukket, og vi arbejder nu på at få flyttet flasken. Den skal væk fra området og køles ned i 24 timer under vand, sagde vagtchef hos Nordsjællands Politi, Palle Jørgensen, til TV 2 sent på eftermiddagen.

Farlig gasflaske

Brandfolk opdagede ved slukningen af branden i garagen, at flasken kom med en hvæsende lyd. Acetylenflasken var ifølge politiet "farlig" og kunne give "et ordenligt drøn".

Advarslen vedrørte borgere i området afgrænset ved krydset Skindersøvej/Apperupvej, stien mellem Apperupvej 14 og Hallandsvej 17 og krydset Hallandsvej/Skindersøvej.

- Ingen får lov at komme ind i området. Det er spærret af, og vi har patruljer ved afspærringen, sagde Palle Jørgensen.

De evakuerede beboere blev samlet i Nordkysthallen på Falkenbergvej i Ålsgårde – og personer, som var på vej til området, blev anbefalet at køre til hallen, hvor politiet er til stede med informationer.

Afvarsling

Kort efter 18.00 var den opvarmede acetylenflaske blevet fjernet fra garagen og transporteret ud af området til et sikkert sted, oplyste politiet i en beredskabsmeddelse.

Alle afspærringer blev ligeledes ophævet, og beboere kan igen bevæge sig frit i området.

Flasken skal nu nedkøles de næste 24 timer.